钦定古今图书集成/理学汇编/文学典/第167卷 > 《徐师曾文体明辩》 > 《上兵部相公启》李商隐
## 钦定古今图书集成/理学汇编/文学典/第167卷 > 《徐师曾文体明辩》 > 《上兵部相公启》李商隐

商隐启：“伏奉指命令书《元和中太清宫寄张相公》旧
诗上石者，昨一日书讫。”伏以赋旷代之清词，宜当时
之重德。昔以道均契稷，始染江毫；今因庆袭韦平，仍
镌宋石。依于桧井，陷彼椒墙。扶持固在于神明，悠久
必同于天地。况惟陋质。〈一作菲陋〉早预生徒。仰夫子之文
章，曾无具体；辱郎君之槏下，尚遣濡翰。空尘寡和之
音，素乏入神之妙。恩长感集，格钝惭深。但恐涕洟，终
班琬琰。下情无任战汗之至。